Niinistöä kannattaa nyt 60 prosenttia kansasta.

Suomen tasavallan presidentti Sauli Niinistö, puoliso Jenni Haukio ja Lennu-koira ERIIKA AHOPELTO

Iltalehden Tietoykkösellä teettämän kannatuskyselyn mukaan istuva tasavallan presidentti on edelleen suomalaisten ylivoimainen suosikki seuraavaksi presidentiksi.

Niinistöä kannattaa nyt 60 prosenttia kansasta. Iltalehden touko-kesäkuussa tekemässä kyselyssä kannatus oli 62 prosenttia, joten Niinistö suosio jatkuu vankkana samoissa lukemissa.

Tuoreen kyselyn vastaukset kerättiin menneellä viikolla sen jälkeen, kun Niinistö ja rouva Jenni Haukion kerrottiin odottavan lasta. Uutisella ei näyttänyt olleen juurikaan vaikutusta jo ennestään suositun Niinistön kannatukseen suuntaan tai toiseen.

Haavisto kakkonen

Ensimmäinen haastaja on edelleen vihreiden Pekka Haavisto. Hänen kannatuksensa on kuluneella viikolla kerätyn aineiston mukaan kymmenen prosenttia.

Perussuomalaisten ehdokasta Laura Huhtasaarta äänestäisi tuoreen kyselyn mukaan neljä prosenttia suomalaisista. Aiemmassa kannatuskyselyssämme Huhtasaaren tulos oli prosentti, mutta silloin perussuomalaisilla oli vielä muitakin potentiaalisia kandidaatteja mukana kyselyssä.

Keskustan presidenttiehdokkaan Matti Vanhasen taivallus jatkuu mollivoittoisena. Nyt häntä ilmoitti kannattavansa kaksi prosenttia kyselyyn osallistuneista.

Lukujen erot

Yleisradio julkaisi oman kannatuskyselynsä viime torstaina. Siinä Niinistön kannatus oli 76 prosenttia, Haaviston 14.

Lukujen erot verrattuna Iltalehden kannatuskyselyyn johtuvat pääosin siitä, että Iltalehden kyselyn tuloksissa on mukana myös Ei osaa sanoa -vastanneet.

Heitä oli 14 prosenttia. Jos heidät poistetaan aineistosta, Iltalehdenkin kyselyn mukaan Niinistön kannatus on tällä hetkellä noin 70 prosenttia. Se tarkoittaa, että on mahdollista, että Niinistö valitaan jatkamaan presidenttinä jo ensimmäisellä kierroksella tammikuun lopussa 2018.

Näin tutkimus tehtiin

Tutkimuksen on tehnyt Iltalehden toimeksiannosta Tietoykkönen Oy.

Haastattelut (1000 kappaletta) tehtiin web-kyselyllä Bilendi Oy:n (entinen M3 Research Oy) kuluttajapaneelissa. Haastattelut toteutettiin 10.-11.11.2017.

Otantamenetelmänä käytettiin kiintiöityä satunnaisotantaa. Vastaajat edustavat äänestysikäisiä suomalaisia Ahvenanmaata lukuun ottamatta.

Tutkimuksen virhemarginaali on kaikkien vastaajien osalta (n=1000) +/- 3.1 prosenttiyksikköä ja kantaa ottaneiden (n=860) osalta +/- 3.3 prosenttiyksikköä.